ΚΟΙΝΗ ΘΕΣΗ (ΕΚ) αριθ. 13/95 η οποία καθορίστηκε από το Συμβούλιο στις 29 Ιουνίου 1995 για τη θέσπιση απόφασης του Συμβουλίου της . . . περί συνόλου δράσεων προς διαμόρφωση ευνοϊκότερου πλαισίου για την ανάπτυξη των διευρωπαϊκών δικτύων στον τομέα της ενέργειας (95/C 216/05)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 129 Δ τρίτο εδάφιο,

την πρόταση της Επιτροπή (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής των Περιφερειών (3),

αποφασίζοντας με τη διαδικασία του άρθρο 189 Γ της συνθήκης (4),

Εκτιμώντας:

ότι η διαμόρφωση ευνοϊκότερου πλαισίου για την ανάπτυξη των διευρωπαϊκών δικτύων ενέργειας αποτελεί μέρος των γραμμών δράσης κατά την έννοια του άρθρου 129 Γ της συνθήκης και προβλέπεται από την απόφαση του Ευρωπαϊκού Κοινοβουλίου και του Συμβουλίου της . . . περί συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας 7

ότι η ολοκλήρωση της εσωτερικής αγοράς της ενέργειας απαιτεί την ένταξη των πρωτοβουλιών στο πλαίσιο μιας συνολικής ενεργειακής στρατηγικής η οποία όχι μόνον θα προσδιορίζει τα κυριότερα κριτήρια και στόχους της Κοινότητας σ' αυτόν τον τομέα, αλλά και θα ορίζει ειδικότερα τους όρους της ελευθέρωσης της αγοράς των ενεργειακών προϊόντων 7

ότι η καθιέρωση και η ανάπτυξη διευρωπαϊκών δικτύων στον τομέα της ενέργειας πρέπει να συμβάλουν στη μείωση του κόστους του ενεργειακού εφοδιασμού και, κατά συνέπεια, στην ανάκαμψη, την ανάπτυξη της απασχόλησης και τη βελτίωση της ανταγωνιστικότητας της ευρωπαϊκής οικονομίας 7

ότι η διαμόρφωση του ευνοϊκότερου αυτού πλαισίου πρέπει να στοχεύει, κατά κύριο λόγο, στην τόνωση της τεχνικής συνεργασίας μεταξύ των υπεύθυνων φορέων των δικτύων, και στη διευκόλυνση της εφαρμογής των ισχυουσών στα κράτη μέλη διαδικασιών χορήγησης αδειών για έργα δικτύων, προκειμένου να συντομευθούν οι προθεσμίες 7

ότι, για να επιταχυνθεί η πραγματοποίηση των σχεδίων κοινού ενδιαφέροντος που προσδιορίζονται από την απόφαση . . ., είναι ανάγκη να παρασχεθεί στην Κοινότητα η δυνατότητα να υποστηρίξει σύμφωνα με τις διατάξεις του κανονισμού του Συμβουλίου περί καθορισμού των γενικών κανόνων για τη χορήγηση κοινοτικής χρηματοδοτικής συνδρομής στον τομέα των διευρωπαϊκών δικτύων, τις χρηματοδοτικές προσπάθειες υπέρ των σχεδίων αυτών 7

ότι τα άλλα χρηματοδοτικά μέσα που διαθέτει η Κοινότητα, όπως τα Διαρθρωτικά Ταμεία, το Ευρωπαϊκό Ταμείο Επενδύσεων, οι παρεμβάσεις της Ευρωπαϊκής Τράπεζας Επενδύσεων και τα προγράμματα προς όφελος τρίτων χωρών, είναι δυνατόν να συνεισφέρουν, σε ορισμένες περιπτώσεις αποφασιστικά, στην πραγματοποίηση σχεδίων κοινού ενδιαφέροντος που προσδιορίζονται από την απόφαση . . .,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση καθορίζει τις δράσεις που πρέπει να αναληφθούν για τη διαμόρφωση ευνοϊκότερου πλαισίου για την πραγματοποίηση των σχεδίων κοινού ενδιαφέροντος στον τομέα των διευρωπαϊκών δικτύων ενέργειας, και για τη διαλειτουργικότητα των εν λόγω δικτύων σε κοινοτική κλίμακα.

Άρθρο 2

1. Προκειμένου να συμβάλει στη διαμόρφωση ευνοϊκότερου πλαισίου για την ανάπτυξη των διευρωπαϊκών δικτύων ενεργείας, η Κοινότητα αποδίδει τη μεγαλύτερη δυνατή σημασία στις ακόλουθες δράσεις και ευνοεί, εφόσον είναι αναγκαίο:

- την υλοποίηση σχεδίων τεχνικής συνεργασίας μεταξύ των φορέων που είναι υπεύθυνοι για τα διευρωπαϊκά δίκτυα ενεργείας, που συμμετέχουν στην ορθή λειτουργία των ευρωπαϊκών διασυνδέσεων που αναφέρονται στο άρθρο 2 της απόφασης . . .,

- τη συνεργασία μεταξύ των κρατών μελών μέσω αμοιβαίων διαβουλεύσεων προς διευκόλυνση της εφαρμογής των διαδικασιών χορήγησης αδειών για έργα στον τομέα των διευρωπαϊκών δικτύων ενέργειας, προκειμένου να συντομευθούν οι προθεσμίες.

2. Η Επιτροπή, σε στενή συνεργασία με τα ενδιαφερόμενα κράτη μέλη, αναλαμβάνει κάθε χρήσιμη πρωτοβουλία για να προωθήσει τον συντονισμό των δραστηριοτήτων που αναφέρονται στην παράγραφο 1.

Άρθρο 3

Προκειμένου να συμβάλει στη διαμόρφωση ευνοϊκότερου χρηματοδοτικού πλαισίου για την ανάπτυξη των διευρωπαϊκών δικτύων ενέργειας, η Κοινότητα:

1. Είναι δυνατόν, στο πλαίσιο της δράσης στον τομέα των διευρωπαϊκών δικτύων ενέργειας, να προσφέρει χρηματοδοτική υποστήριξη. Τα μέτρα αυτά εγκρίνονται από την Επιτροπή σύμφωνα με τον κανονισμό του Συμβουλίου που καθορίζει τους γενικούς κανόνες για τη χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων.

2. Λαμβάνει υπόψη τα σχέδια κοινού ενδιαφέροντος που προσδιορίζονται από την απόφαση . . . κατά τις παρεμβάσεις εκ μέρους των ταμείων, των χρηματοδοτικών μέσων και προγραμμάτων της που εφαρμόζονται για τα διευρωπαϊκά δίκτυα, τηρώντας τους κανόνες και τις σκοπιμότητές τους.

Άρθρο 4

Για την εκτέλεση των δράσεων που αναφέρονται στο άρθρο 2, η Επιτροπή επικουρείται από την επιτροπή που συγκροτείται από το άρθρο 9 παράγραφος 1 της απόφασης . . ., σύμφωνα με τη διαδικασία που προβλέπεται στις παραγράφους 2 και 3 του ιδίου άρθρου.

Άρθρο 5

Η Επιτροπή συντάσσει ανά διετία έκθεση σχετικά με την εφαρμογή της παρούσας απόφασης, την οποία υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών.

Άρθρο 6

Η παρούσα απόφαση απευθύνεται στα κράτη μέλη.

. . .

Για το Συμβούλιο

Ο Πρόεδρος

(1) ΕΕ αριθ. C 72 της 10. 3. 1994, σ. 15.

(2) ΕΕ αριθ. C 195 της 18. 7. 1994, σ. 33.

(3) ΕΕ αριθ. C 217 της 6. 8. 1994, σ. 26.

(4) Γνώμη του Ευρωπαϊκού Κοινοβουλίου της 18ης Μαΐου 1995 (ΕΕ αριθ. C 151 της 19. 6. 1995), κοινή θέση του Συμβουλίου της . . . (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Η Επιτροπή διεβίβασε στο Συμβούλιο, στις 8 Φεβρουαρίου 1994, πρόταση απόφασης του Συμβουλίου περί καθορισμού συνόλου δράσεων προς διαμόρφωση ευνοϊκότερου πλαισίου για την ανάπτυξη των διευρωπαϊκών δικτύων στον τομέα της ενέργειας, βασιζόμενη στο άρθρο 129 Δ, τρίτο εδάφιο της συνθήκης.

2. Το Ευρωπαϊκό Κοινοβούλιο, σε πρώτη ανάγνωση, έδωσε τη γνώμη του στις 18 Μαΐου 1995. Η Οικονομική και Κοινωνική Επιτροπή και η Επιτροπή των Περιφερειών έδωσαν τη γνώμη τους στις 27 Απριλίου 1994 και 17 Μαΐου 1994 αντιστοίχως.

Στις 31 Μαΐου 1995, η Επιτροπή υπέβαλε στο Συμβούλιο, τροποποιημένη πρόταση δυνάμει του άρθρου 189 Α παράγραφος 2 της συνθήκης.

3. Κατά τη σύνοδο της 29ης Ιουνίου 1994, το Συμβούλιο θέσπισε κοινή θέση σύμφωνα με το άρθρο 189 Γ της συνθήκης.

ΙΙ. ΣΤΟΧΟΙ

4. Η πρόταση απόφασης προσδιορίζει, στο πλαίσιο των κατευθυντηρίων γραμμών δράσης υπό την έννοια του άρθρου 129 Γ της συνθήκης, τις ενέργειες που πρέπει διεξαχθούν προκειμένου να διαμορφωθεί ένα ευνοϊκότερο πλαίσιο για την ανάπτυξη των διευρωπαϊκών δικτύων στον τομέα της ενέργειας.

Ειδικότερα, περιλαμβάνει τα στοιχεία τα σχετικά με την υλοποίηση σχεδίων τεχνικής συνεργασίας και τη συνεργασία μεταξύ των κρατών μελών όσον αφορά τη διαδικασία παροχής αδειών. Εξ άλλου, αναφέρεται στη δυνατότητα χρηματοδοτικής στήριξης στον τομέα αυτόν.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

5. Το Συμβούλιο ενέκρινε, όσον αφορά τη διατύπωση ή την ουσία, τις κάτωθι τροπολογίες τις οποίες ζήτησε το Ευρωπαϊκό Κοινοβούλιο και περιέλαβε η Επιτροπή στην τροποποιημένη της πρόταση:

- Τροπολογία αριθ. 1

Το Συμβούλιο περιέλαβε κατ' ουσίαν στη δεύτερη παράγραφο του αιτιολογικού αυτήν την τροποποίηση του Ευρωπαϊκού Κοινοβουλίου η οποία επιτρέπει να ενταχθεί η εν λόγω απόφαση στο γενικό πλαίσιο του τομέα της ενέργειας.

- Τροπολογία αριθ. 2

Το Συμβούλιο περιέλαβε επί της ουσίας στην τρίτη παράγραφο του αιτιολογικού αυτή την τροποποίηση του Ευρωπαϊκού Κοινοβουλίου η οποία υπενθυμίζει ορισμένους στόχους στους οποίους στηρίζεται η εν λόγω απόφαση.

- Τροπολογία αριθ. 4

Το Συμβούλιο περιέλαβε αυτολεξεί το κείμενο της τροπολογίας αυτής στην εισαγωγική παράγραφο του άρθρου 2.

6. Το Συμβούλιο δεν ενέκρινε την τροπολογία αριθ. 3 την οποία είχε περιλάβει η Επιτροπή στην τροποποιημένη της πρόταση ούτε την τροπολογία αριθ. 5 την οποία δεν είχε εγκρίνει η Επιτροπή. Πράγματι, το Συμβούλιο εκτιμά ότι όλες οι διατάξεις, οι οποίες σκοπό έχουν να διευκρνίσουν τα οικονομικά στηρίγματα, θα πρέπει να συγκεντρωθούν σε ένα μόνον κείμενο και συγκεκριμένα στον κανονισμό του Συμβουλίου περί καθορισμού των γενικών κανόνων χορήγησης κοινοτικής οικονομικής βοήθειας στον τομέα των διευρωπαϊκών δικτύων.

Επίσης, το Συμβούλιο δεν ενέκρινε την τροπολογία αριθ. 6 του Ευρωπαϊκού Κοινοβουλίου, διότι εκτιμά ότι οι επιτροπές στις οποίες θα ανατεθεί η εφαρμογή των διατάξεων των δύο αποφάσεων σχετικά με τα διευρωπαϊκά δίκτυα στον τομέα της ενέργειας, εκ των οποίων η μια θεσπίζει ένα σύνολο προσανατολισμών σχετικά με τα εν λόγω δίκτυα και η άλλη καθορίζει σύνολο δράσεων προς διαμόρφωση ευνοϊκότερου πλαισίου για την ανάπτυξη των δικτύων αυτών, είναι προτιμότερο να είναι του ιδίου τύπου.